సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
నోట్ల రద్దు నిష్ఫలం.. ఇలా అయ్యిందేంటి?
కొండను తవ్వి ఎలుకను పట్టారు.. మోడీజీ ఇదేంటి?
TNN | Updated:
Aug 31, 2017, 10:37AM IST
​కొండను తవ్వి ఎలుకను పట్టారు, నల్లధనాన్ని అరికడతామని చెప్పి అర్థం లేని పని చేశారు..నోట్ల రద్దు నిర్ణయాన్ని తీసుకున్న వ్యక్తికి అర్థశాస్త్రంలో నోబెల్ బహుమతిని ఇవ్వాలి... ఇవీ ప్రధానమంత్రి నరేంద్రమోడీ, ఆర్థిక శాఖ మంత్రి అరుణ్ జైట్లీ, రిజర్వ్ బ్యాంక్ ఆఫ్ ఇండియాలపై వస్తున్న విమర్శలు. రద్దైన నోట్లలో 99 శాతం నోట్లు తిరిగి వచ్చాయని రిజర్వ్ బ్యాంక్ ఆఫ్ ఇండియా ప్రకటించిన నేపథ్యంలో... నోట్ల రద్దు నిర్ణయం తీసుకున్న ప్రధాని మోడీపై ప్రతిపక్షాలు విమర్శల వాన కురిపిస్తున్నాయి.
నోట్ల రద్దు నిర్ణయాన్ని మొదటి నుంచి విపక్షాలు విమర్శిస్తున్న సంగతి తెలిసిందే. మారకంలోని ఐదు వందల, వెయ్యి రూపాయల నోట్లను గత ఏడాది నవంబర్ ఎనిమిదో తేదీన రద్దు చేశారు మోడీ. ప్రపంచంలోని అతి పెద్ద ఆర్థిక వ్యవస్థల్లో ఒకటైన భారత్ లో అది సంచలనంగా మారింది. నల్లధనికుల, ఉగ్రవాదుల ఆటకట్టించడానికే ఆ నిర్ణయం అని మోడీ ప్రభుత్వం ప్రచారం చేసింది. అయితే ఉన్నఫలంగా చేతిలో ఉన్న నోట్లు రద్దైపోవడం, కొత్త నోట్లు అవసరానికి చేతికి రాకపోవడంతో.. ప్రజల ఇబ్బందులు పతాక స్థాయికి చేరాయి. వారం, పది రోజులు.. దాదాపు నెల రోజుల పాటు కాసులకు కటకట అయ్యింది. తాము సంపాదించుకున్న సొమ్మును అవసరానికి ఖర్చు పెట్టుకోలేకపోయారు దేశ ప్రజలు.
బ్యాంకుల ముందు మీటర్ల మేర క్యూలైన్లు ఏర్పడ్డాయి. ఏటీఎంలు సాధారణ స్థితికి రావడానికి నెలలు పట్టాయి. ఏతావాతా.. నోట్ల రద్దుతో సామాన్యులు ఉక్కిరిబిక్కిరి అయ్యారు. మరోవైపు అదే సమయంలో పట్టుబడ్డ నల్లధనికుల వద్ద కోట్ల రూపాయల స్థాయిలో కొత్త నోట్లు దొరకడం.. విమర్శలకు తావిచ్చింది. పరిస్థితి క్రమంగా కుదుటపడింది.
అయితే తాజాగా ఆర్బీఐ రిపోర్టు మళ్లీ నోట్ల రద్దు అంశాన్ని చర్చనీయాంశంగా మార్చింది. నోట్ల రద్దుతో నల్లధనికులు దొరుకుతారనేది అబద్ధమని తేలిపోయిందని ప్రతిపక్షాలు ధ్వజమెత్తుతున్నాయి. 99 శాతం నోట్లు తిరిగి బ్యాంకులకు చేరాయంటే.. ఇక నోట్ల రద్దు ప్రయోజనం ఏమిటి? అని ప్రశ్నిస్తున్నాయి. కొత్త నోట్ల రద్దు ముద్రణకు ఆర్బీఐ భారీ స్థాయిలో ఖర్చు చేసిందని.. అది అదనపు భారంగా మారిందని విమర్శిస్తున్నాయి.
అర్థం లేని నిర్ణయాన్ని తీసుకుని జనాలకు నరకాన్ని చూపి, ఆర్థిక వ్యవస్థను అతలాకుతలం చేశారని.. కొంతమంది ఆర్థికవేత్తలు కూడా వ్యాఖ్యానిస్తుండటం గమనార్హం. ఏదేమైనా ఆర్బీఐ ఇచ్చిన నివేదికతో.. మోడీ సర్కారు ఒకింత ఆత్మరక్షణలో పడింది.